ธนาคารกรุงไทย เปิดตัวบริการใหม่ “เป๋าตังเปย์” ตอบโจทย์สังคมไร้เงินสด
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า  ธนาคารกรุงไทย ร่วมกับบริษัท อินฟินิธัส บาย กรุงไทย พัฒนา “เป๋าตังเปย์” (Paotang Pay) ให้เป็นซูเปอร์วอลเล็ตของคนไทย เพิ่มศักยภาพดิจิทัลเพย์เม้นท์แอปพลิเคชันเป๋าตัง ให้ครบวงจรมากขึ้น เพื่อยกระดับคุณภาพชีวิตและลดความเหลื่อมล้ำในการเข้าถึงปัจจัยพื้นฐานทางเศรษฐกิจดิจิทัล โดยคาดว่าจะมีผู้ใช้งานกว่า 5 ล้านราย ภายในสิ้นปี 2566 สำหรับ “เป๋าตังเปย์” เป็นการผสานความสามารถของ Bank App และ e-Wallet  เข้าด้วยกัน โดยให้บริการแบบ Open Loop เป็นวอลเล็ตแรก โดยใช้ QR พร้อมเพย์  เป็นตัวกลาง ทำให้สามารถการโอนจ่าย ได้ทุกธนาคาร เปิดกว้างทุกการใช้จ่าย ซึ่งผู้ใช้สามารถใช้จ่ายทุกร้านค้าได้อย่างอิสระ ไม่ต้องสมัครหลายใบ หรือเปิด-ปิดหลายแอปพลิเคชัน ออกแบบและพัฒนาโดยทีมคนรุ่นใหม่ ครอบคลุมทั้งบริการโอนเงิน  เติมเงิน สแกนจ่ายผ่านคิวอาร์พร้อมเพย์ได้ทุกธนาคารและทุกร้านค้าทั่วไทย รวมถึงใช้ชำระบิลค่าน้ำไฟโทรศัพท์ บัตรเครดิต ประกัน หรือค่าธรรมเนียมหน่วยงานภาครัฐนอกจากนี้ ยังได้เปิดตัว บัตรเพลย์ บัตรที่เชื่อมกับเป๋าตังเปย์ ใช้ชำระค่าโดยสารระบบขนส่งมวลชน แบบแตะจ่ายได้ทั้งรถ ราง และทางด่วน ใช้ซื้อสินค้าออนไลน์ และรูดจ่ายผ่านเครื่อง EDC Payment พร้อมยกเว้นค่าธรรมเนียมในการออกบัตร เมื่ออกบัตรภายในวันที่ 31 มกราคม 2566ผู้ที่มีแอปพลิเคชันเป๋าตัง สามารถสมัครใช้งานได้ทันที โดยไม่จำเป็นต้องมีบัญชีเงินฝากธนาคารกรุงไทย เพียงกรอกข้อมูลบัตรประชาชน ข้อมูล CDD สแกนใบหน้ายืนยันตัวตน หากสมัครเป๋าตังเปย์สำเร็จ จะสามารถกดสมัครบัตรเพลย์บนแอปฯ เป๋าตังได้ทันที